**KOLEKTÍVNA ZMLUVA VYŠŠIEHO STUPŇA**

**PRE ZAMESTNÁVATEĎOV, KTORÍ PRI ODMEŇOVANÍ**

**POSTUPUJÚ PODĽA ZÁKONA**

**Č. 553/2003 Z. z. O ODMEŇOVANÍ NIEKTORÝCH**

**ZAMESTNANCOV PRI VÝKONE PRÁCE VO VEREJNOM**

**ZÁUJME**

**NA ROK 2021**

**V záujme vytvárania priaznivejších podmienok a podmienok zamestnávateľa zamestnancov na rok 2021**

**zmluvné strany**

**zástupca poverení vládou a reprezentatívni zástupcovi zamestnávateľov v súlade s § 3 písm. f) zákona č. 2/1991 Zb. o kolektívnom vyjednávaní v znení neskorších predpisov**

**a**

**Konfederácia odborových zväzov   
Slovenskej republiky**

**Nezávislé kresťanské odbory Slovenska**

**uzatvárajú**

podľa § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov

KOLEKTÍVNU ZMLUVU VYŠŠIEHO STUPŇA PRE ZAMESTNÁVATEŠOV, KTORÍ PRI ODMEŇOVANÍ POSTUPUJÚ PODĽA ZÁKONA Č. 553/2003 Z. z. O ODMEŇOVANÍ NIEKTORÝCH ZAMESTNANCOV PRI VÝKONE PRÁCE VO VEREJNOM ZÁUJME A O ZMENE A DOPLNENÍ NIEKTORÝCH ZÁKONOV V ZNENÍ NESKORŠÍCH PREDPISOV

NA ROK 2021

**Čl. I**

**Všeobecné ustanovenia**

1. Kolektívna zmluva vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov na rok 2021 (ďalej len „kolektívna zmluva“) je uzatvorená v súlade s § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“).
2. Kolektívna zmluva je záväzná pre všetkých zamestnávateľov uvedených v § 1 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), ktorými sú:   
     
   a) orgány štátnej správy, orgány alebo úrady, ktoré vykonávajú štátne záležitosti, ak ide o zamestnancov, ktorí neplnia úlohy štátneho orgánu pri vykonávaní štátnej správy alebo neplnia úlohy pri vykonávaní štátnych záležitostí v rozsahu ustanovenom osobitným predpisom,  
   b) ďalšie rozpočtové organizácie štátu, obce a vyššieho územného celku,  
   c) príspevkové organizácie štátu, obce a vyššieho územného celku okrem príspevkových organizácií, ktorých objem výdavkov na mzdy, platy, služobné príjmy a ostatné osobné vyrovnanie je vyšší ako príspevok z rozpočtu zriaďovateľa, Slovenského národného divadla , Slovenskej filharmónie, Štátnych lesov Tatranského národného parku,  
   d) vyššie územné celky a obce, ak v súlade s § 1 ods. 3 písm. b) zákona o odmeňovaní nepostupujú podľa Zákonníka práce,  
   e) štátne fondy,  
   f) verejné vysoké školy a štátne vysoké školy, ak nejde o zamestnancov, u ktorých zamestnávateľ postupuje podľa § 1 ods. 7 zákona o odmeňovaní,  
   g) Rada pre vysielanie a retransmisiu,  
   h) Slovenský pozemkový fond,  
   i) Slovenská akadémia vied a verejné výskumné inštitúcie, ak nejde o zamestnancov, u ktorých zamestnávateľ postupuje podľa § 1 ods. 6 zákona o odmeňovaní,  
   j) školy, v ktorých sa vzdelávanie považuje za sústavnú prípravu na povolanie v zriaďovateľskej pôsobnosti štátom uznanej cirkvi alebo náboženskej spoločnosti a inej právnickej osoby alebo fyzickej osoby, ak ide o pedagogických zamestnancov a odborných zamestnancov, ak zamestnávateľa nepostupuje podľa § 1 ods. 5 zákona o odmeňovaní,  
   k) základné umelecké školy, materské školy, jazykové školy a školské zariadenia v zriaďovateľskej pôsobnosti štátom uznanej cirkvi alebo náboženskej spoločnosti a inej právnickej osoby alebo fyzickej osoby, ak ide o pedagogických zamestnancov a odborných zamestnancov, ak zamestnávateľ nepostupuje podľa § 1 ods. 4 zákona o odmeňovaní,  
   l) zamestnávatelia, o ktorých to ustanoví osobitný predpis  
     
   a ich zamestnancov.
3. Obsahom kolektívnej zmluvy je úprava priaznivejších pracovných podmienok vrátane platových podmienok a podmienok zamestnávania.
4. Zmluvné strany budú podporovať kolektívne vyjednávanie podľa § 2 ods. 3 písm. a) zákona o kolektívnom vyjednávaní za účelom uzatvorenia podnikových kolektívnych zmlúv medzi zamestnávateľom a príslušným odborovým orgánom.

**Čl. II**

**Pracovné podmienky a podmienky zamestnávania**

1. Pracovný čas zamestnanca je 37 a ½ hodiny týždenne; pracovný čas zamestnanca, ktorý má pracovný čas rozvrhnutý tak, že pravidelne vykonáva prácu striedavo v oboch zmenách v dvojzmennej prevádzke je 36 a ¼ hodiny týždenne a pracovný čas zamestnanca, ktorý má pracovný čas rozvrhnutý tak, že pravidelne vykonáva prácu striedavo vo všetkých zmenách v trojzmennej prevádzke alebo v nepretržitej prevádzke je 35 hodín týždenne.
2. Základná výmera dovolenky je päť týždňov. Dovolenka vo výmere šiestich týždňov patrí zamestnancovi, ktorý do konca kalendárneho roka dovŕši najmenej 33 rokov veku a zamestnancovi, ktorý sa trvale stará o dieťa. Dovolenka zamestnancov ustanovených v § 103 ods. 3 Zákonníka práce je deväť týždňov v kalendárnom roku.
3. Zamestnávateľ poskytne zamestnancovi, ktorého pracovný pomer tráv ku dňu 30. novembra 2021 najmenej šesť mesiacov odmenu podľa § 20 ods. 1 písm. g) zákona o odmeňovaní v sume 100 eur; nárok na poskytnutie odmeny nevzniká zamestnancovi, ktorému plynie skúšobná doba a zamestnancovi, ktorému plynie výpovedná doba. Odmena bude vyplatená v mesiaci december vo výplate za mesiac november 2021.
4. Zamestnávateľ poskytne zamestnancovi odstupné pri skončení pracovného pomeru z dôvodov uvedených v § 63 ods. 1 písm. a) alebo b) Zákonníka práce v sume jeho funkčného platu. V podnikovej kolektívnej zmluve môžu zmluvné strany dohodnúť zvýšenie odstupného priaznivejšie, ak to príslušný právny predpis umožňuje.
5. Pri prvom skončení pracovného pomeru po nadobudnutí nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť viac ako 70 %, zamestnávateľ poskytne zamestnancovi odchodné nad rozsah ustanovený v § 76a ods. 1 Zákonníka práce v sume jedného funkčného platu zamestnanca. Pri skončení pracovného pomeru a po priznaní predčasného starobného dôchodku zamestnávateľ poskytne zamestnancovi odchodné nad rozsah § 76a ods. 2 Zákonníka práce v sume jedného funkčného platu zamestnanca. V podnikovej kolektívnej zmluve môžu zmluvné strany dohodnúť zvýšenie odchodného priaznivejšie, ak to príslušný právny predpis umožňuje.
6. Zamestnávateľ poskytne v prvom polroku kalendárneho roka 2021 zamestnancovi na jeho žiadosť podľa § 141 ods. 3 písm. c) Zákonníka práce jeden deň pracovného voľna; za čas služobného voľna patrí zamestnancovi náhrada funkčného platu.
7. Výška príspevku zamestnávateľa na doplnkové dôchodkové sporenie v zamestnávateľských zmluvách uzatvorených počas roka 2021 je najmenej 2 % z objemu zúčtovaných platov zamestnancov zúčastnených na doplnkovom dôchovom sporení. U zamestnávateľa, u ktorého sa v podnikovej kolektívnej zmluve uzatvorenej do 31. januára 2020 dohodla určitá výška platenia príspevkov na doplnkové dôchodkové sporenie, a u zamestnávateľa, ktorý uzatvoril zamestnávateľskú zmluvu s doplnkovou dôchodkovou spoločnosťou do 31. decembra 2020, zostáva dohodnutá výška platenia príspevkov zachovaná a v roku 2021 je najmenej 2 % z objemu zúčtovaných platov zamestnancov zúčastnených na doplnkovom dôchodkovom sporení.  
     
   Ak zamestnávateľ má uzatvorenú zamestnávateľskú zmluvu, ale nemá uzatvorenú zamestnávateľskú zmluvu s doplnkovou dôchodkovou spoločnosťou, s ktorou má uzatvorenú účastnícku zmluvu jeho zamestnanec, je povinný uzatvoriť zamestnávateľskú zmluvu s touto doplnkovou dôchodkovou spoločnosťou, a to do 30 dní odo dňa, v ktorom sa zamestnávateľ o tejto skutočnosti dozvedel. V podnikovej kolektívnej zmluve môžu zmluvné strany dohodnúť, že ak zamestnávateľ nemá zatvorenú žiadnu zamestnávateľskú zmluvu, uzatvorí zamestnávateľskú zmluvu s doplnkovou dôchodkovou spoločnosťou, s ktorou má uzatvorenú účastnícku zmluvu jeho štátny zamestnanec od 30 dní odo dňa, v ktorom sa zamestnávateľ o tejto skutočnosti dozvedel.
8. Celkový prídel do sociálneho fondu je tvorený:  
   a) povinným prídelom vo výške 1% a  
   b) ďalším prídelom najmenej vo výške 0,05%   
   zo súhrnu hrubých platov zúčtovaných zamestnancom na výplatu za kalendárny rok.

**Čl. III**

**Rozsah podnikových kolektívnych zmlúv**

1. V podnikovej kolektívnej zmluve možno upraviť priaznivejšie pracovné podmienky a podmienky zamestnávania, ak to príslušný právny predpis umožňuje.
2. V podnikovej kolektívnej zmluve možno dohodnúť dennú výšku náhrady príjmu pri dočasnej pracovnej neschopnosti zamestnanca vo vyššej percentuálnej sadzbe ako ustanovuje zákon, najviac vo výške 980 % denného vymeriavacieho základu zamestnanca.

**Čl. IV**

**Záverečné ustanovenia**

1. Plnenie kolektívnej zmluvy budú polročne vyhodnocovať vyjednávači na požiadanie jednej zo zmluvných strán. Po tomto hodnotení môže ktorákoľvek zo zmluvných strán požiadať o zmenu alebo doplnenie tejto kolektívnej zmluvy.
2. Kolektívna zmluva nadobúda platnosť dňom podpisu zmluvnými stranami. Kolektívna zmluva sa uzatvára na rok 2021, nadobúda účinnosť 1. januára 2021 a končí 31. decembra 2021.
3. Vo vládnom návrhu zákon o štátnom rozpočte na rok 2021 sú zohľadnené výdavky súvisiace s pracovnými podmienkami a podmienkami zamestnávania podľa tejto kolektívnej zmluvy. Záväzky vyplývajúce z tohto bodu sa uplatňujú v zmysle kompetencií vyplývajúcich zo všeobecne záväzných právnych predpisov.
4. Kolektívna zmluva je vyhotovená v 23 exemplárov. Každá zo zmluvných strán dostane toľko exemplárov, koľko zástupcov za zmluvnú stranu kolektívnu zmluvu podpísalo.

Bratislava, dňa 22. 12. 2020

**Splnomocnení zástupcovia Splnomocnení zástupcovia štátnych  
zamestnávateľa podľa § 3 písm. f) zamestnancov podľa § 3 písm. a)  
zákona o kolektívnom vyjednávaní zákona o kolektívnom vyjedávaní**

Konfederácia odborových zväzov  
 Slovenskej republiky zastúpená:

**Július Jakab Monika Uhlerová**

vedúci Úradu vlády SR viceprezidentka KOZ SR

**Eduard Heger Pavel Ondek**

podpredseda vlády a minister financií SR predseda OZ pracovníkov školstva a vedy na Slovensku

**Roman Mikulec Anton Szalay**

minister vnútra SR predseda SOZ zdravotníctva a sociálnych služieb

**Milan Krajniak Milena Rácová**

minister práce, sociálnych vecí a rodiny SR predsedníčka SOZ verejnej správy a kultúry

**Branislav Gröhling** **Ivan Caban**

minister školstva, vedy, výskumu a predseda OZ Zboru väzenskej a justičnej

športu SR stráže

**Marek Krajčí**  **Katarína Krajčová**

minister zdravotníctva SR predsedníčka SOZ zamestnancov obrany

**Branislav Tréger** **Peter Magdolen**

predseda Združenia miest a obcí predseda OZ pracovníkov SAV

Slovenska **Ingrid Vrkočová**

Predsedníčka OZ justície v SR

**Jozef Viskupič**  **Pavol Paračka**

predseda Združenia samosprávnych krajov predseda OZ polície v SR

SR **Marta Brodzianska**  
 predsedníčka OZ KOVO

**Monika Benedeková**podpredsedníčka OZ KOVO

**Vlasta Szabová**  
predsedníčka OZ DLV

**Jana Žitňáková**  
predsedníčka OZ pracovníkov poľnohospodárstva na Slovensku

Nezávislé kresťanské odbory Slovenska zastúpené:

**Ľubica Černá** prezidentka